### 14.    Beslutning om Værdighedspolitik 2018 - 2021

**Åbent**

Sagsnr.: 326-2018-9638        J.nr.: 27.00.00           Dokumentnr.:
326-2019-99246

**Sagstype**

Beslutning

**Resume og sagens baggrund**

Den 29. juni 2016 blev Værdighedspolitik 2016-2017 for
Kalundborg Kommune godkendt. Værdighedspolitikken afløste den hidtidige
Ældrepolitik. Det var et krav fra regeringen, at kommunerne skulle udarbejde en
værdighedspolitik, hvis de ville have del i den værdigheds-milliard, der på det
tidspunkt netop var afsat.

Værdighedspolitikken har siden dannet grundlag for
udarbejdelse og implementeringen af stra-tegien for "Det gode og værdige
Ældreliv", som blev godkendt i Kommunalbestyrelsen i august 2016.

Kommunalbestyrelsen er forpligtet til, inden for det første
år i en ny kommunal valgperiode, at vedtage en ny værdighedspolitik for den
kommunale ældrepleje. Denne skal være gældende for den aktuelle kommunale
valgperiode.

**Indstillinger**

Direktøren indstiller, at værdighedspolitikken 2018 - 2021
godkendes.

**Behandling**

Ældre- og Sundhedsudvalget, Økonomiudvalget,
Kommunalbestyrelsen

**Sagsfremstilling**

Regeringen har i årene 2016 - 2019 afsat en
værdighedsmilliard pr. år på ældreområdet. Mid-lerne fordeles til alle kommuner,
såfremt de allerede i 2016 har udarbejdet en værdighedspolitik.

Kommunerne er forpligtet til at vedtage en ny
værdighedspolitik for kommunens ældrepleje inden for det første år i hver ny
valgperiode, gældende for den aktuelle valgperiode.

Værdighedspolitikken skal bidrage til at sikre, at alle
ældre borgere har mulighed for et godt og værdigt liv.

*Værdighedspolitik 2016-2017*

Kommunalbestyrelsen besluttede i forbindelse med budget 2016
at vedtage hensigtserklæring 24:

"Der udarbejdes en strategi for det gode ældreliv, som
både sætter de strategiske, de værdimæssige og de overordnede rammer for
udviklingen af området samt fastsætter mål og pejlemærker for indsats, tiltag
og tilbud på ældreområdet fremadrettet."

Værdighedspolitikken 2016 - 2017 blev udarbejdet i
samarbejde med medarbejdere, organisa-tioner, ældreråd, borgere og Ældre- og
Sundhedsudvalget, der også i 2016 samarbejdede om-kring arbejdet med Strategien
for det gode og værdige Ældreliv, jf. ovenstående hensigtser-klæring.

Værdighedspolitikken 2016 - 2017 består af 6 fokusområder,
hvor de fem første er overskrifter, som er defineret i [adresse] og
Sundhedsministeriets vejledning til værdighedspolitikken:

•
Livskvalitet

•
Selvbestemmelse

•
Kvalitet, tværfaglighed og sammenhæng i plejen

•
Mad og ernæring

•
En værdig død

•
Fremtidens boliger for ældre

*Forslag til Værdighedspolitik 2018-2021*

I forbindelse med udarbejdelse af værdighedspolitik 2018 -
2021 har Sundheds- og Ældreministeriet tilføjet, at politikken også skal
omhandle overskriften "pårørende". Formålet med dette yderligere
initiativ er at understøtte kommunernes forpligtelse til at sørge for tilbud om
afløsning eller aflastning til ægtefæller eller andre pårørende, der passer en
person med nedsat fysisk eller psykisk funktionsevne.

Administrationen har udarbejdet et udkast til
Værdighedspolitik 2018-2021 (vedlagt). Der er taget udgangspunkt i
Værdighedspolitik 2016-2017, idet der er tilføjet et afsnit omkring pårørende.
Værdighedspolitik 2018-2021 er formuleret på et overordnet niveau, mens det
konkrete arbejde følger af det fortsatte arbejde med det gode og værdige
ældreliv. Administrationen vurderer ikke, at ændringerne i værdighedspolitikken
giver anledning til revision af Strategien for Det Gode og Værdige Ældreliv.

**Økonomiske konsekvenser**

Ingen.

**Ældrerådets møde den 29. marts
2019:**

Værdighedspolitikken er taget til efterretning.

Ældrerådet vil arbejde videre med fokusområderne.
Medlemmerne gør sig nogle overvejelser ift. hvilke emner de synes er
interessante inden næste møde.

Sten Kristensen mener, at der mangler emner som sundhed
og forebyggelse i værdighedspolitikken. Der mangler en sammenkobling mellem
værdighedspolitikken og Strategien for det nære sundhedsvæsen i Kalundborg.

**Ældre- og Sundhedsudvalgets
møde den 4. december 2018:**

Godkendt at værdighedspolitikken sendes i høring.

**Ældre- og Sundhedsudvalgets
møde den 6. maj 2019:**

Anbefales.

**Økonomiudvalgets møde den 22.
maj 2019:**

Anbefales.

**Bilag**

|  |  |
| --- | --- |
| Forslag Værdighedspolitik 2018 - 2021 | 326-2018-288057 |